Waray-Waray News: Pangataposan nga SONA ni PGMA matut-on hiton ekonomiya ngan edukasyon
Manila (26 June) -- Matut-on hiton ekonomiya ngan edukasyon an tidaraon nga State-of-the-Nation Address (SONA) ni Pangulo Gloria Macapagal-Arroyo, sumala kan Presidential Spokesperson Lorelei Fajardo.
Dida hin usa nga media briefing kakulop (Huwebes, Hunyo 25) ha Malacaņang, nagsering hi Fajardo nga hirayo magin topiko an mga isyu politikal sugad han Constituent Assembly (Con-Ass) ha panahon nga ipanmulong na han Pangulo an iya pangataposan nga SONA hiton Hulyo 27.
Gintagan hin duon ni Fajardo nga waray mga isyu politikal nga paghihisgutan o paghihingadayan dida han SONA. Lugod, tatagan hin panguna nga atensyon han Pangulo an ekonomiya ngan edukasyon.
Aadto ha Brazil an Pangulo kataliwan hin upat-ka-adlaw nga working visit ha Japan agud pakusgon pa an relasyones diplomatiko ngan makakuha hin dugang pa nga mga pohunan ngan iba pa nga ayuda para han kauswagan han nasud.
Dida hiton iya mga biyahe ha langyaw, nagbibiling gihapon an Pangulo hin mga oportunidad para hin bag-o nga mga panarabaho-an ngan mga paagi agud mapa-uruupay an kauswagan han mga overseas Filipino Workers (OFWs) sugad nga kaparte han iya kabug-osan nga estratehiya nga masusteniran an ekonomiya ha butnga hiton pankalibutan nga krisis pinansyal.
Sigun kan Fajardo, an charter change o kon an paagi han Con-Ass amo en usa nga butang nga angay ipatapod ha mga magbabalaud, komo katupong nga sanga han gobyerno. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn